**Ministru kabineta noteikumu projekta**

**„Siltumnīcefekta gāzu emisiju aprēķina metodika”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta (turpmāk – MK) noteikumu projekts „Siltumnīcefekta gāzu emisiju aprēķina metodika” (turpmāk – noteikumu projekts) sagatavots pamatojoties uz likuma „Par piesārņojumu” 53. panta otrās daļas 2. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreizējā situācija  Lai nodrošinātu klimata mērķu sasniegšanu 2020. gadam un turpmāk, arvien biežāk Latvijā tiks īstenotas aktivitātes dažādās tautsaimniecības nozarēs siltumnīcefekta gāzu (turpmāk – SEG) emisiju samazināšanai. Tajā pašā laikā Latvijā nav pieejama vienota SEG emisiju aprēķina metodika, kuru varētu pielietot, lai aprēķinātu SEG emisiju samazinājumu no projektu un pasākumu īstenošanas dažādos tautsaimniecības sektoros. Pagaidām dažādas iestādes (ministrijas, pašvaldības, nevalstiskās organizācijas), atbalstot vai īstenojot konkrētus projektus, izmanto dažādas aprēķinu formulas un pieņēmumus SEG emisiju aprēķiniem. Dažādu un savstarpēji atšķirīgu aprēķinu metodoloģijas dēļ nav iespējams savstarpēji salīdzināt rezultātus vai veikt korektu datu apkopojumu.  Noteikumu projekta mērķis un būtība  Noteikumu projekts nosaka metodiku vienotam SEG emisiju aprēķinam, lai novērtētu pasākumu un projektu ietekmi uz klimata pārmaiņām. Metodikā ir ietverta SEG emisiju samazinājuma aprēķina kārtība, emisijas faktori un formulas, kas pielietojamas, lai aprēķinātu dažādu tautsaimniecības nozaru pasākumu un projektu īstenošanas laikā panākto vai plānoto SEG emisiju samazinājuma apjomu.  Noteikumu projekta SEG emisiju aprēķinu metodiku piemēro tādu pasākumu un projektu ietekmes uz klimata pārmaiņām novērtēšanai, kuru ietvaros notiek:   1. energoefektivitātes uzlabošanas pasākumi siltumenerģijas un elektroenerģijas patēriņu ietekmējošām darbībām ēkās vai ēkas daļās, ražošanas tehnoloģiskās iekārtās (darba mašīnas noteiktu secīgu tehnoloģisko operāciju kopuma veikšanai, lai pārveidotu darba priekšmeta (vielas, materiāla, izstrādājuma) īpašības, tādējādi radot darba priekšmeta vērtības pieaugumu, un būtiskas minēto darba mašīnu palīgierīces un palīgrīki, ar kuriem papildina darba mašīnas tehnoloģisko operāciju kopuma veikšanai. Darba mašīnas ir ietaises (mehānismi vai to komplekss), kuru būtiska sastāvdaļa ir jebkura veida izpildsistēmas un vadības sistēma.), enerģētikas, ūdensapgādes un kanalizācijas un sakaru infrastruktūrā; 2. atjaunojamo energoresursu tehnoloģiju (iekārtas vai iekārtu sistēmas enerģijas ražošanai no apjaunojamajiem energoresursiem, piemēram, biomasas katli un kamīni, biomasas koģenerācijas stacijas, saules kolektori, saules elektrostacijas, vēja elektrostacijas, hidroelektrostacijas, siltuma sūkņi, ģeotermālās stacijas, viļnu stacijas, paisuma un bēguma stacijas, ūdens straumju stacijas) ieviešana un fosilo energoresursu tehnoloģiju (iekārtas vai iekārtu sistēmas enerģijas ražošanai no fosilajiem energoresursiem, piemēram, dabasgāzes katli, akmeņogļu katli, mazuta katli, dīzeļdegvielas katli, sašķidrinātas naftas gāzes katli, dabasgāzes koģenerācijas stacijas) modernizācija; 3. aukstuma iekārtu efektivitātes uzlabošana; 4. pasākumu transporta nozarē īstenošana, t.sk. transportlīdzekļu nomaiņas un modernizācijas, vieglā autotransporta izmantošanas maiņas pret sabiedriskā transporta izmantošanu un velotransporta izmantošanu, veloceliņu izbūves un transporta loģistikas pasākumiem; 5. pasākumu lauksaimniecības nozarē īstenošana, t.sk. lauksaimniecības dzīvnieku ēdināšanas izmaiņu, samazināta slāpekļa minerālmēslu izmantošanas, kūtsmēslu un šķidrmēslu slēgto krātuvju izveidošanas pasākumiem, kas ir ar vislielāko SEG emisiju samazinājuma potenciālu; 6. pasākumu atkritumu apsaimniekošanas nozarē īstenošana, t.sk. pasākumu, kuros plānots no bioloģiski noārdāmiem atkritumiem iegūt biogāzi, ko paredzēts izmantot sadedzināšanā un transportā.   Noteikumu projektā ņemtas vērā Eiropas Komisijas 2012. gada 21. jūnija Regulas Nr. [601/2012](http://eur-lex.europa.eu/eli/reg/2012/601/oj/?locale=LV) par siltumnīcefekta gāzu emisiju monitoringu un ziņošanu saskaņā ar Eiropas Parlamenta un Padomes Direktīvu [2003/87/EK](http://eur-lex.europa.eu/eli/dir/2003/87/oj/?locale=LV) (turpmāk – Regula Nr.601/2012) VI pielikumā noteiktās energoresursu zemākā sadegšanas siltuma un oglekļa dioksīda (turpmāk – CO2) emisijas faktoru vērtības.  Aprēķina formulu par lauksaimniecības nozares pasākumiem sagatavošanā izmantoti Klimata pārmaiņu starpvaldību padomes (*IPCC*) 2006. gada metodiskie norādījumi.  Šo noteikumu pielikuma 8.2. apakšpunkta tabulā norādītā informācija attiecībā uz pasažieru skaitu transportlīdzeklī ir norādīta balstoties uz publiski pieejamo informāciju piemēram, PSIA “Rīgas satiksme” un AS “Pasažieru vilciens” tīmekļvietnēs un sagatavotajos dokumentos. Diemžēl ierobežota datu apjoma pieejamības dēļ šobrīd nav veikta detalizēta un visaptveroša analīze par visu Latvijā izmantoto tranportlīdzekļu pasažieru ietilpību un to radīto emisiju apjomu uz nobraukto attālumu. Noteikumu projektā iekļautā metodika obligāti piemērojama tajos gadījumos, kad to nosaka Latvijas Republikas tiesību akti (paredzēts, ka turpmāk izstrādājamie tiesību akti ietvers atsauci uz šiem noteikumiem), bet visos citos gadījumos tās piemērošana ir brīvprātīga.  Lai aprēķinātu SEG emisiju apjomu pirms un pēc pasākuma īstenošanas izmanto atbilstošus pasākumu raksturojošos datus (piemēram, esošais patērētais enerģijas apjoms, esošais saražotais enerģijas apjoms, plānotais saražojamais enerģijas apjoms, plānotais saražojamais enerģijas apjoms, piegādātais enerģijas apjoms, sadedzināšanas iekārtas lietderības koeficients, sadedzināšanas iekārtas darbības ilgums, globālās sasilšanas potenciāls, transportlīdzekļa nobraukums, degvielas patēriņš, degvielas blīvums, degvielas zemākais sadegšanas siltums, lauksaimniecības dzīvnieku skaits ganāmpulkā, bioloģiski noārdāmo atkritumu daudzums), kas nepieciešami, lai veiktu šajos noteikumos nepieciešamos aprēķinus.  MK noteikumu projekta pielikuma 6. punkts paredz, ka Vides aizsardzības un reģionālās attīstības ministrija aprēķina, apstiprina un publicē savā tīmekļvietnē CO2 emisijas faktoru Latvijā saražotai siltumenerģijai katlumājās un koģenerācijas stacijās, kā arī CO2 emisijas faktoru Latvijā saražotai elektroenerģijai. Minētie emisijas faktori šobrīd netiek regulāri aprēķināti, bet ir būtiski, lai novērtētu īstenoto projektu ietekmi uz klimata pārmaiņām. Saskaņā ar Vides aizsardzības un reģionālās attīstības ministrijas (turpmāk – Ministrija) nolikumu, Ministrija ir kompetentā iestāde klimata politikas jomā, t.sk. klimata mērķu sasniegšanas nodrošināšanā. Līdz ar to ir būtiski, lai visas iesaistītas puses, kuras īsteno pasākumus ņem vērā ietekmi uz klimata pārmaiņām. Papildus tam, jau šobrīd Ministrijas kompetencē ir Regula Nr.601/2012, kurā ir noteikti emisijas faktori dažādiem kurināmā veidiem. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija. |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertais tiesiskais regulējums attieksies uz Latvijas Republikas tiesību aktos noteiktajiem gadījumiem, kad fiziska vai juridiska persona īsteno pasākumus, kam nepieciešams aprēķināt SEG emisiju samazinājumu (īstenojamo pasākumu panāktā vai plānotā SEG emisiju samazinājuma aprēķins). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts tiešā veidā neietekmē administratīvo slogu.  Metodika ir paredzēta, lai pilnveidotu esošo situāciju, t.i. lai visos nepieciešamajos gadījumos tiktu izmantota vienota SEG metodika. Vienotas SEG metodikas ieviešana veicinās sabiedrības informētību par dažādu pasākumu ietekmi uz klimatu, kā arī Latvijai noteikto mērķu sasniegšanu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Vides aizsardzības un reģionālās attīstības ministrijas tīmekļvietnē.  Noteikumu projekts tika publicēts Ministrijas tīmekļvietnē 2017. gada 19. aprīlī. |
| 2. | Sabiedrības līdzdalība projekta izstrādē | Noteikumu projekts publicēts Ministrijas tīmekļvietnē 2017. gada 19. aprīlī. |
| 3. | Sabiedrības līdzdalības rezultāti | Komentāri vai priekšlikumi no sabiedrības nav saņemti. |
| 4. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas valsts institūcijas netiks radītas, kā arī netiks paplašinātas esošo institūciju funkcijas. |
| 3. | Cita informācija | Nav |

Anotācijas III, IV un V – projekts šīs jomas neskar.

Vides aizsardzības un

reģionālās attīstības ministrs Kaspars Gerhards

Vides aizsardzības un reģionālās attīstības

ministrijas valsts sekretārs Rinalds Muciņš

Galindoma 67026497

zane.galindoma@varam.gov.lv